മുണ്ഡ

ഇന്ത്യയിലെ ഛോട്ടാ നാഗ്പൂർ പീഠഭൂമി ഒരു ആദിവാസി വിഭാഗമാണ് **മുണ്ഡകൾ**. ബംഗ്ലാദേശിലെ ചില ഭാഗങ്ങളിലും ഇവരെ കാണാൻ കഴിയും. ഇവരുടെ ഭാഷ മുണ്ടാരി,ആസ്ട്രോ-ഏഷ്യാറ്റിക് ഭാഷകുടുംബത്തിലെ മുണ്ട എന്ന ഉപവിഭാഗത്തിൽപ്പെടുന്നു. 20 ലക്ഷം മുണ്ഡകൾ ഉണ്ടെന്നാണ് കണക്കാക്കപ്പെടുന്നത്. 

ഇന്ത്യയിലെ ഏറ്റവും വലിയ പട്ടികവർഗ്ഗ വിഭാഗങ്ങളിലൊന്നാണ് ഇവർ. ത്രിപുരയിലെ മുണ്ഡ ജനത *മുറ* എന്നും അറിയപ്പെടുന്നു. ഝാർഖണ്ഡിലെ കോൽഹാൻ പ്രദേശത്തെ മുണ്ഡ ജനതയെ മറ്റ് സമുദായങ്ങൾ പലപ്പോഴും *തമാഡിയ* എന്നാണ് വിളിക്കുന്നത്.

## അവലോകനം
### പദോല്പത്തി
തെക്കുകിഴക്കൻ ഛോട്ടാ നാഗ്പൂർ പീഠഭൂമിയിലെ ഗ്രാമങ്ങളെ ഭരിക്കാനായുള്ള മുണ്ഡ-മാൻകി സംവിധാനത്തിൽ മുണ്ഡ എന്നാൽ ഒരു ഗ്രാമത്തിന്റെ തലവൻ എന്നാണ് അർത്ഥം. അവർ തങ്ങളെത്തന്നെ *ഹൊറൊക്കൊ* അല്ലെങ്കിൽ *ഹൊ കൊ* എന്ന് വിളിക്കുന്നു, ഇതിനർത്ഥം "മനുഷ്യർ" എന്നാണ്.

"മുണ്ഡ" എന്ന പദം ഓസ്ട്രോ-ഏഷ്യാറ്റിൿ പദസമ്പത്തിൽ ഉൾപ്പെടുന്നില്ലെന്നും അത് സംസ്കൃതത്തിൽ നിന്ന് ഉത്ഭവിച്ചതാണെന്നും റോബർട്ട് പാർക്കിൻ നിരീക്ഷിക്കുന്നു. ആർ. ആർ. പ്രസാദിന്റെ അഭിപ്രായത്തിൽ, "മുണ്ടെ" എന്നത് "തലവൻ" എന്ന് അർത്ഥം വരുന്ന ഒരു ഹോ പദമാണ്. ഹിന്ദുക്കൾ നൽകിയ ഒരു ബഹുമാനസൂചകമായ പേരാണിത്, അതിനാലാണ് ഇതൊരു ഗോത്ര നാമമായി മാറിയത്. സ്റ്റാൻഡിംഗിന്റെ (1976) അഭിപ്രായത്തിൽ, ബ്രിട്ടീഷ് ഭരണത്തിൻ കീഴിലാണ് ഈ ഗോത്രവിഭാഗത്തിന് മുണ്ട എന്ന പദം ഉപയോഗിക്കാൻ തുടങ്ങിയത്.

### ഭൂമിശാസ്ത്രപരമായ വിതരണം

മുണ്ഡ ജനത പ്രധാനമായും അധിവസിക്കുന്നത് കിഴക്കൻ സംസ്ഥാനങ്ങളായ ഝാർഖണ്ഡ്, പശ്ചിമ ബംഗാൾ, ഒഡീഷ എന്നിവിടങ്ങളിലാണ്, പ്രത്യേകിച്ചും ഝാർഖണ്ഡിലെ ഖുന്തി, റാഞ്ചി, സിംഡേഗ, പശ്ചിമ സിംഗ്‌ഭൂം, ഗുംല, പൂർവ്വ സിംഗ്‌ഭൂം, രാംഗഡ് ജില്ലകളിൽ; ഒഡീഷയിലെ സുന്ദർഗഡ്, സംബൽപൂർ ജില്ലകളിൽ; പശ്ചിമ ബംഗാളിലെ ജൽപായ്ഗുരി, പശ്ചിമ മേദിനിപൂർ, നോർത്ത് 24 പർഗാനാസ് ജില്ലകളിൽ. അയൽ സംസ്ഥാനങ്ങളായ ഛത്തീസ്ഗഡ്, ബീഹാർ എന്നിവിടങ്ങളിലും ഇവർ ഒറ്റപ്പെട്ടു കാണപ്പെടുന്നുണ്ട്. കൂടാതെ, വടക്കുകിഴക്കൻ സംസ്ഥാനങ്ങളായ ആസാം, ത്രിപുര, മിസോറാം എന്നിവിടങ്ങളിലും ഇവർ ജീവിക്കുന്നു, പ്രധാനമായും അസമിലെ തേയിലത്തോട്ടങ്ങളിലാണ് ഇവരുള്ളത്, കൊളോണിയൽ ഇന്ത്യയുടെ കാലത്ത് തേയിലത്തോട്ടം തൊഴിലാളികളായി ജോലി ചെയ്യുന്നതിനായി അവർ അവിടേക്ക് കുടിയേറിയതാണ്. ഇന്ത്യക്ക് പുറമെ, അയൽ രാജ്യങ്ങളായ ബംഗ്ലാദേശ്, നേപ്പാൾ എന്നിവിടങ്ങളിലും ഇവർ താമസിക്കുന്നുണ്ട്.

## ചരിത്രം

ഭാഷാശാസ്ത്രജ്ഞനായ പോൾ സിഡ്‌വെല്ലിന്റെ അഭിപ്രായത്തിൽ, ഏകദേശം 4,000 മുതൽ 3,500 വർഷങ്ങൾക്ക് മുമ്പ് ( ബി.സി.ഇ) തെക്കുകിഴക്കൻ ഏഷ്യയിൽ നിന്നാണ് മുണ്ട ഭാഷകൾ ഒഡീഷയുടെ തീരത്ത് എത്തിയത്. മുണ്ഡ ജനതയ്ക്ക് മലേഷ്യയിലെ മാഹ് മേരി, തെമുവൻ ജനവിഭാഗങ്ങളുമായി ജനിതകപരമായി അടുത്ത ബന്ധമുണ്ട്.

ചരിത്രകാരനായ ആർ.എസ്. ശർമ്മയുടെ അഭിപ്രായത്തിൽ, മുണ്ട ഭാഷ സംസാരിക്കുന്ന ഗോത്രവർഗ്ഗക്കാർ പുരാതന ഇന്ത്യയുടെ കിഴക്കൻ പ്രദേശത്താണ് അധിവസിച്ചിരുന്നത്. ബി.സി.ഇ 1500-നും ബി.സി.ഇ 500-നും ഇടയിൽ എഴുതപ്പെട്ട വേദഗ്രന്ഥങ്ങളിൽ നിരവധി മുണ്ട പദങ്ങൾ കാണാൻ കഴിയും. ആ കാലഘട്ടത്തിന്റെ അവസാനത്തിൽ ഉപരി ഗംഗാതടത്തിൽ സമാഹരിക്കപ്പെട്ട ഗ്രന്ഥങ്ങളിലെ ഈ പദങ്ങളുടെ സാന്നിധ്യം സൂചിപ്പിക്കുന്നത്, ആ സമയത്ത് അവിടെ മുണ്ട ഭാഷ സംസാരിക്കുന്നവർ ഉണ്ടായിരുന്നു എന്നാണ്. ബാർബറ എ. വെസ്റ്റിന്റെ അഭിപ്രായത്തിൽ, മുണ്ഡ ജനത തങ്ങളുടെ ഉത്ഭവം ഉത്തർപ്രദേശിലാണെന്ന് അവകാശപ്പെടുന്നു, കൂടാതെ മറ്റ് ജനവിഭാഗങ്ങൾ അവരുടെ യഥാർത്ഥ മാതൃഭൂമിയിലേക്ക് കുടിയേറിയപ്പോൾ ചരിത്രപരമായി കിഴക്കോട്ട് ഒരു സ്ഥിരമായ കുടിയേറ്റം നടന്നിട്ടുണ്ട്; പുരാതന ഇന്ത്യയിൽ അവർ "വളരെ വലിയ ഒരു പ്രദേശത്ത്" അധിവസിച്ചിരുന്നതായി അവർ അഭിപ്രായപ്പെടുന്നു. സമീപകാല പഠനങ്ങൾ സൂചിപ്പിക്കുന്നത് മുണ്ട ഭാഷകൾ കിഴക്കൻ ഉത്തർപ്രദേശ് വരെ വ്യാപിച്ചിരുന്നുവെങ്കിലും അതിനപ്പുറം പോയിട്ടില്ലെന്നും, കിഴക്കൻ ഇന്തോ-ആര്യൻ ഭാഷകളെ സ്വാധീനിച്ചിട്ടുണ്ടെന്നുമാണ്, കാരണം മുസഹർ പോലെയുള്ള ചില വിഭാഗങ്ങൾക്ക് മുണ്ഡ ജനിതക പാരമ്പര്യമുണ്ട്. അപ്പർ ഗംഗാ സമതലത്തിലെ മുണ്ഡ സാന്നിധ്യത്തെക്കുറിച്ചുള്ള അവകാശവാദത്തിന് ഭാഷാപരമോ ജനിതകപരമോ ആയ യാതൊരു അടിസ്ഥാനവുമില്ല.

1800-കളുടെ അവസാനത്തിൽ, ബ്രിട്ടീഷ് ഭരണകാലത്ത്, മുണ്ഡ ജനത ജമീന്ദാർമാർക്ക് വാടക നൽകാനും അടിമത്തൊഴിലാളികളായി ജോലി ചെയ്യാനും നിർബന്ധിതരായി. 1823-1833 കാലഘട്ടത്തിലെ കോൽ പ്രക്ഷോഭകാലത്ത്, ചില മാൻകി മുണ്ഡകൾ തങ്ങളുടെ ദുരവസ്ഥ കാരണം കലാപം നടത്തുകയും തിക്കേദാർമാരെയും മറ്റ് മാൻകിമാരെയും ആക്രമിക്കുകയും ഗ്രാമങ്ങൾ കൊള്ളയടിക്കുകയും നശിപ്പിക്കുകയും ചെയ്തു. ഈ കലാപം തോമസ് വിൽക്കിൻസൺ അടിച്ചമർത്തി. 19-ാം നൂറ്റാണ്ടിൽ, മുണ്ഡ സ്വാതന്ത്ര്യ സമര സേനാനിയായ ബിർസ മുണ്ഡ പാട്ടം നൽകാതിരിക്കാനും വനനികുതികൾ ഒഴിവാക്കാനും ആഹ്വാനം ചെയ്തുകൊണ്ട് പ്രതിഷേധ മാർച്ചുകൾ ആരംഭിച്ചു. ബ്രിട്ടീഷ് ഭരണത്തെ പിഴുതെറിയാനും മുണ്ഡ രാജ് സ്ഥാപിക്കാനുമായി അദ്ദേഹം ഒളിപ്പോര് നയിച്ചു. അനുയായികളോടൊപ്പം കമ്പനി സൈന്യത്തിന്റെ പിടിയിലായ അദ്ദേഹം ജയിലിൽ കിടന്ന് മരിച്ചു. ഝാർഖണ്ഡിൽ അദ്ദേഹം ഇന്നും ആദരിക്കപ്പെടുന്നു.

ഇന്ത്യൻ ഗോത്രമേഖലയിലെ നാടോടികളായ വേട്ടക്കാരായിരുന്ന ഇവർ പിന്നീട് കർഷകരായി മാറുകയും, ചിലർ കുട്ട നെയ്യുന്ന തൊഴിലുകളിൽ ഏർപ്പെടുകയും ചെയ്തു. മുണ്ഡ ജനതയെ പട്ടികവർഗ്ഗത്തിൽ ഉൾപ്പെടുത്തിയതോടെ, പലർക്കും വിവിധ സർക്കാർ സ്ഥാപനങ്ങളിൽ (പ്രത്യേകിച്ച് ഇന്ത്യൻ റെയിൽവേയിൽ) തൊഴിൽ ലഭിച്ചിട്ടുണ്ട്.

## പ്രമുഖ മുണ്ഡകൾ

*ബിർസ മുണ്ഡ - പത്തൊൻപതാം നൂറ്റാണ്ടിന്റെ അന്ത്യത്തിൽ ബ്രിടിഷുകാർക്ക്‌ എതിരെ മുണ്ഡകളുടെ സ്വാതന്ത്ര്യത്തിനായി പൊരുതിയ വ്യക്തി.മുണ്ഡകൾ അദേഹത്തെ *ഭഗവാൻ* ആയി കണക്കാക്കിയിരുന്നു. ജ്ഞാനപീഠ ജേതാവായ മഹാശ്വേതാ ദേവിയുടെ കേന്ദ്ര സാഹിത്യ അക്കാദമി പുരസ്ക്കാരം ലഭിച്ച "ആരണ്യേ അധികാർ"(1979) എന്ന നോവലിലെ കേന്ദ്രകഥാപാത്രമാണ് ബിർസ മുണ്ഡ.
 
* ജയ്പാൽ സിംഗ്  - ആദിവാസി മഹാസഭ എന്ന രാഷ്ട്രീയ പാർട്ടിക്ക്‌ രൂപം നൽകിയാൾ. ആദിവാസികൾക്കായി സ്വതന്ത്രമായ ഝാർഖണ്ഡ്‌ സംസ്ഥാനം വേണമെന്ന് ആദ്യമായി ആവിശ്യപ്പെട്ട വ്യക്തി. മികച്ച ഒരു ഹോക്കി കളിക്കാരൻ കൂടിയായ ഇദ്ദേഹമാണ് 1928 - ൽ ഒളിംപിക്സ്ൽ സ്വർണ്ണം നേടിയ ഇന്ത്യൻ ഹോക്കി ടീമിനെ ഫൈനലിൽ നയിച്ചത്.

*അർജുൻ മുണ്ഡ ഒരു ഇന്ത്യൻ രാഷ്ട്രീയനേതാവാണ്. മുൻ എം.പി, മുൻ ഝാർഖണ്ഡ്‌ മുഖ്യമന്ത്രി എന്നീ നിലകളിലും പ്രശസ്തൻ. 2011 ഫെബ്രുവരി 26-ന് പതിനഞ്ചാം ലോക്‌സഭയിൽ നിന്ന് രാജി വെച്ചു. 2013 ജനുവരി 8-ന് ഝാർഖണ്ഡ് മുഖ്യമന്ത്രിസ്ഥാനത്ത് നിന്നും രാജിവെച്ചു.

*കരിയ മുണ്ഡ - ഒരു ഇന്ത്യൻ രാഷ്ട്രീയപ്രവർത്തകനും ഇപ്പോഴത്തെ ലോക്‌സഭ ഡെപ്യൂട്ടി സ്പീക്കറുമാണ്.ബി.ജെ.പി.യിലെ മുതിർന്ന നേതാക്കളിലൊരാളായ ഇദ്ദേഹം മൊറാർജി ദേശായിയുടെയും എ.ബി. വാജ്‌പേയിയുടെയും നേതൃത്വത്തിലുള്ള കേന്ദ്ര മന്ത്രിസഭകളിലെ അംഗമായിരുന്നു.

## അവലംബം


വർഗ്ഗം:ഇന്ത്യയിലെ ആദിവാസികൾ